
Упућене препоруке Полицијској управи Јагодина: 

Извештај тима Националног превентивног механизма, кога су чинили представници Заштитника грађана и удружења Београдски центар за људска права, о посети Полицијској управи Јагодина – седишту Управе и СПИ Јагодина, обављеној 12. марта 2012. године садржи препоруке мера за отклањање уочених недостатака у раду, а који се односе на забрану тортуре и других облика сурових, нељудских или понижавајућих казни и поступака и унапређење положаја лица лишених слободе. Полицијској управи Јагодина упућено је 14 препорука мера за отклањање уочених недостатака у седишту Управе и СПИ Јагодина.

Препоруке:
Седиште Управе:
1. Унутар просторија за задржавање у седишту ПУ Јагодина инсталираће се славине за текућу воду (водећи рачуна да славина не представља ризик за повређивање или оштећење - по моделу постојећих испирача за тоалет), или ће се задржаним лицима омогућавати довољне количине воде за пиће у оригиналној пластичној амбалажи. 

2. ПУ Јагодина ће задржаним лицима омогућити један оброк хране најкасније у року од 6 сати од момента лишења слободе, а у случају да задржавање траје дуже од 12 сати, задржаном лицу ће се обезбедити три оброка хране дневно (доручак, ручак и вечера). 

3. ПУ Јагодина ће постављањем грејних тела у просторијама за задржавање у седишту ПУ Јагодина обезбедити њихову примерену загрејаност у зимским условима. 

4. ПУ Јагодина ће у просторијама за полицијско задржавање инсталирати дугме електричног звона за позивање дежурног полицијског службеника. 

5. У седишту ПУ Јагодина ће се водити посебна евиденција о обиласцима задржаних лица од стране полицијских службеника, посебно подаци о доношењу воде, евентуално хране. 

6. ПУ Јагодина ће унапређењем система видео надзора у просторијама за задржавање у седишту ПУ обезбедити приватност задржаних лица, на тај начин што део око WC шоље неће бити јасно видљив, уз задржавање постојећег квалитета видео надзора и очувања безбедности. 

7. ПУ Јагодина ће унапредити система чувања одузетих предмета од задржаних лица, на тај начин што ће формирати посебно сместиште које се закључава, а у ком ће се обезбедити предмети који су привремено одузети од задржаних лица. 

8. О привременом одузимању предмета од задржаних лица водиће се посебна евиденција. 

ПУ Јагодина ће у будућем раду у решењима о задржавању као почетак задржавања уносити време лишења слободе, а не време доношења решења о задржавању.
СПИ Јагодина:
У СПИ Јагодина ће се спровести доле наведене препоруке имајући у виду све напред наведене које се односе на просторије за задржавање у седишту ПУ Јагодина:
1. унутар просторија за задржавање инсталирати славину за текућу воду, или задржаним лицима омогућавати довољне количине воде за пиће у оригиналној пластичној амбалажи; 

2. задржаним лицима омогућити један оброк хране најкасније у року од 6 сати од момента лишења слободе; 

3. инсталирати дугме електричног звона за позивање дежурног полицијског службеника 

4. водити посебну евиденцију о обиласцима задржаних лица од стране полицијских службеника, посебно подаци о доношењу воде, евентуално хране 

5. унапредити систем видео надзора у просторији за задржавање - обезбедити приватност задржаних лица, на тај начин што део око WC шоље неће бити јасно видљив, уз задржавање постојећег квалитета видео надзора и очувања безбедности. 

